Document ID: 32008R0976

32008R0976
L 266/3
SLUŽBENI LIST EUROPSKE UNIJE
06.10.2008.
UREDBA KOMISIJE (EZ) br. 976/2008
od 6. listopada 2008.
o izmjeni uredaba (EZ) br. 2430/1999, (EZ) br. 418/2001 i (EZ) br. 162/2003 u pogledu uvjeta odobrenja za dodatak hrani za životinje „Clinacox”, koji pripada skupini kokcidiostatika i ostalih ljekovitih tvari
(Tekst značajan za EGP)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu (EZ) br. 1831/2003 Europskog parlamenta i Vijeća od 22. rujna 2003. o dodacima hrani za životinje (1), a posebno njezin članak 13. stavak 3.,
budući da:
(1)
Dodatak diklazuril (Clinacox 0,5 % Premix), koji pripada skupini kokcidiostatika i ostalih ljekovitih tvari, odobren je pod određenim uvjetima u skladu s Direktivom Vijeća 70/524/EEZ (2). Uredbama Komisije (EZ) br. 2430/1999 (3), (EZ) br. 418/2001 (4) i (EZ) br. 162/2003 (5) taj je dodatak odobren za razdoblje od 10 godina za korištenje za piliće za tov, pure za tov i piliće koji se uzgajaju za nesilice, pri čemu je odobrenje bilo povezano s osobom odgovornom za stavljanje toga dodatka u promet. Taj je dodatak prijavljen kao postojeći proizvod u skladu s člankom 10. Uredbe (EZ) br. 1831/2003. Budući da su dostavljeni svi podaci propisani tom odredbom, taj je dodatak uvršten u Registar Zajednice dodataka hrani za životinje.
(2)
Uredbom (EZ) br. 1831/2003 utvrđuje se mogućnost promjene odobrenja za dodatak hrani za životinje na zahtjev nositelja odobrenja i u skladu s mišljenjem Europske agencije za sigurnost hrane (Agencija). Nositelj odobrenja za dodatak diklazuril (Clinacox 0,5 % Premix) podnio je zahtjev u kojemu je predložio promjenu uvjeta odobrenja uvođenjem najveće dopuštene količine rezidua (NDK), koju je ocijenila Agencija. Istodobno je dostavio potrebne podatke u potporu svojem zahtjevu.
(3)
U mišljenju donesenom 16. travnja 2008. (6) Agencija je zaključila da za piliće i pure za tov nisu potrebni NDK-i. Međutim, predložila je određene vrijednosti za slučaj da se pojavi potreba za NDK-ima. Budući da postoji mogućnost da pilići koji se uzgajaju za nesilice uđu u prehrambeni lanac neodvojeni od drugih pilića, treba uzeti u obzir mogućnost da se NDK-i utvrde i za tu kategoriju životinja. Agencija je također zaključila kako primjena karence od nula dana neće ugroziti sigurnost potrošača.
(4)
Kako bi se osigurala visoka razina sigurnosti potrošača i poboljšala kontrola propisnog korištenja diklazurila, primjereno je utvrditi NDK-e u skladu s prijedlogom Agencije. Budući da ne postoje značajne fiziološke razlike između pilića za tov i pilića koji se uzgajaju za nesilice, primjereno je utvrditi isti NDK i za ovu posljednju kategoriju životinja.
(5)
Stoga uredbe Komisije (EZ) br. 2430/1999, (EZ) br. 418/2001 i (EZ) br. 162/2003 sukladno tomu treba izmijeniti.
(6)
Mjere predviđene u ovoj Uredbi u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU UREDBU:
Članak 1.
U Prilogu I. Uredbi (EZ) br. 2430/1999 unos za E 771 zamjenjuje se tekstom u Prilogu I. ovoj Uredbi.
Članak 2.
Prilog III. Uredbi (EZ) br. 418/2001 zamjenjuje se tekstom u Prilogu II. ovoj Uredbi.
Članak 3.
Prilog Uredbi (EZ) br. 162/2003 zamjenjuje se tekstom u Prilogu III. ovoj Uredbi.
Članak 4.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 6. listopada 2008.

Labels: 0
3
17
6